Sound Horoscope - Astrodienst Guest user u1361188096
29-Aug-2016, 09:10 UT/GMT Wetmakers en dies meer. | Dion se gedagtes
« Welkom terug (aan myself!)
Ewe skielik… »
Wetmakers en dies meer.
Mei 26, 2009 deur Dion
Moet my nou nie sommer so uit die staanspoor verkeerd verstaan nie – dit is nie dat ek teen wetmakers, regerings, aktiviste en sulks is nie. Inteendeel, wanneer hulle doen wat hulle veronderstel is om te doen, naamlik om namens ons gewone werkersklas ons land se wiele aan die rol te hou – dis mos hoekom ons vir hulle stem en hulle salarisse betaal (wat gans te veel is, “by the way”) – is ek glad nie gekant teen hulle nie. Dis wanneer hulle besluit dat hulle nou in ‘n magsposisie is oor ons, en ons moet “regeer” en lei (om die bos, meestal), dat hulle my moer koer.
Ek het die naweek gesit en rubrieke lees uit “Die Oewerhengelaar” – nee wag, voordat jy dink dis weer net nog ‘n visvangstorie, hang aan, ek wil dit net as ‘n voorbeeld gebruik. Nog met my? Mooi! Die een rubriek se onderwerp was die onlangse CIPS Konferensie in Duitsland – CIPS staan vir “Confederation Internationale de la Peche Sportive”. Om diè se onthalwe wat nie arabiers of swahili praat nie, soos ek, beteken dit “The International Confederation of Sports Fishing”. Daar was vele filosowe en ander geleerde sprekers teenwoordig, en een van die praatjies het gegaan oor die invloed van diere aktiviste, vegans en ander soortgelykesop ons geliefde sport. Weereens, ek het niks teen vegans en vegetariërs nie – wat jy besluit om te eet is mos jou eie keuse en almal behoort dit te respekteer, maar hierdie betrokke groep glo vas dat wanneer ‘n vis gevang en vrygelaat word, dit onderwerp sal word aan geweldige skaamte en belediging deur sy eie familie en vriendekring omdat hy homself laat vang het. Sy familie sal hierdie skaamte moet dra vir die res van hulle lewens agterna. Aan die anderkant, wanneer die vis gevang en gehou word om die hengelaar en sy familie te voed, word dit nie respekvol behandel nie, deurdat dit vermoor word deur die barbaar op die oewer. Nou, dit mag dalk heeltemaal mal klink sover, maar baie “leiers” en “wetmakers” van sogenaamde “First World Countries” het alreeds hierdie uitgangspunte aangeneem as hulle eie en hulle is alreeds besig om wetgewing toe te pas daarvolgens. Uit hulle oogpunt nou, word hengelaars aangesien as stereotipe manlike morone, en word hulle dikwels beledig as sadiste, moordenaars en verstandelik vertraagd.
My magtig mense, dit is dan geen wonder dat die hele wêreld se ekonomie in duie gestort het en elke diktatortjie met ‘n masjiengeweer sy buurman wil oorrompel nie! Dit is dan mos so duidelik soos daglig dat sogenaamde “leiers” en “wetmakers” nie meer die belange van die lande se bevolkings as prioriteit het nie. Wat dink hulle gaan Filemon doen as hulle “government issue” armbande (boeie!) oor sy uitgeteerde gewrigte toeknip omdat hy nie gedink het dat elke vis wat hy dalk verloor, te bang is om terug te swem huistoe nie, want die oomblik wat hy sy vin oor sy eie drumpel stoot gaan hy onderwerp word aan jare se skaamte en belediging en dat hy vir ewig agterna sal moet sit en die vis-weergawe van “Dr. Phil” moet kyk en sy lewe sal moet aanpas volgens wat Oprah sê, voordat hy homself weer by die vis-samelewing kan aansluit? Om nie eers te praat van die vis wat hy alreeds suksesvol gevang het om sy honger vrou en 37 kinders te voer nie, die barbaarse sadistiese moordenaar!
Ag nee mense! Politici, wetmakers en “leiers”, neem asseblief kennis. Ons betaal nie julle salarisse ten spyte van die feit dat ons self honger ly as gevolg daarvan, sodat julle jul ore kan uitleen aan elke Jan Rap en sy maat met ‘n radikale idee om nog meer onpeilbare wette te kan sit en uitdink om ons lewens so moeilik as moontlik te maak nie. Klim so bietjie af van die trone waarvoor ons betaal en kom kyk hoe ons leef. Dis beslis nie ‘n grap nie. Het julle werklik niks beter om te doen nie? Wanneer laas het julle ‘n werlike oplossing uitgedink vir die weinige probleme soos hongersnood, watertekorte, behuising, misdaad, krag, korrupsie ens. wat ons daagliks beleef? Hmm? Anyone? Ek het nie so gedink nie…